
РЕПУБЛИКА СРБИЈА
КОМИСИЈА ЗА АКРЕДИТАЦИЈУ И ПРОВЕРУ КВАЛИТЕТА
Број: 612-00-00073/2014-04
27.06.2014. године
Б е о г р а д
	



[bookmark: _GoBack]На основу члана 14. став 1. тачка 7) и члана 16. Закона о високом образовању („Службени гласник РС” број 76/05, 100/07, 97/08, 44/10) и члана 10. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14), Комисија за акредитацију и проверу квалитета, на седници одржаној 27.06.2014. године, донела је
О Д Л У К У
о акредитацији високошколске установе

[bookmark: OLE_LINK18][bookmark: OLE_LINK19]Утврђује се да УНИВЕРЗИТЕТ У БЕОГРАДУ - МЕДИЦИНСКИ ФАКУЛТЕТ  са седиштем у ДР. СУБОТИЋА 8, БЕОГРАД, ПИБ: 100221404, Матични број: 07048157,  испуњава прописане стандарде за акредитацију високошколских установа.
О утврђеној акредитацији из става 1. ове одлуке Комисија за акредитацију и проверу квалитета издаје Уверење. 
О б р а з л о ж е њ е
Високошколскa установа УНИВЕРЗИТЕТ У БЕОГРАДУ - МЕДИЦИНСКИ ФАКУЛТЕТ са седиштем у ДР. СУБОТИЋА 8, БЕОГРАД, је дана 15.01.2014. године поднела захтев за акредитацију  под бројем 612-00-00073/2014-04. 
Уз захтев за акредитацију, достављена је документација, која је прописана чланом 4. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14).
 На основу чл. 6. и 7. Правилника о стандардима и поступку за акредитацију високошколских установа и студијских програма, Комисија за акредитацију и проверу квалитета, образовала је поткомисију ради утврђивања чињеница од значаја за доношење одлуке о захтеву за акредитацију и одредила рецензенте.
[bookmark: OLE_LINK10][bookmark: OLE_LINK16]Извештај рецензената, о извршеној анализи достављене документације са оценом, извештај поткомисије, који садржи и оцену, сачињен након спроведеног непосредног увида у рад високошколске установе УНИВЕРЗИТЕТ У БЕОГРАДУ -МЕДИЦИНСКИ ФАКУЛТЕТ и предлог одлуке, достављени су Комисији за акредитацију и проверу квалитета.

Стандард 1. Основни задаци и циљеви високошколске установе
  Основни задаци Медицинскog факултетa Универзитета у Београду утврђени су од стране Савета Факултета на предлог Наставно-научног већа Факултета и могу се наћи на сајту Факултета. Циљви су јасно дефинисани, конкретни, произилазе из основних задатака и одређују резултате које Факултет жели да оствари. 
Студијски програми  Факултета се обављају у оквиру поља медицинских наука. На Факултету се остварују:
1) интегрисане академске студије првог и другог степена- основне и дипломске студије за стицање академског назива доктор медицине, на српском и енглеском језику.;
2) специјалистичке академске студије, мастер академске студије, специјалистичке струковне студије, здравствене специјалистичке студије и студије уже здравствене специјализације за стицање стручних назива специјалиста;
3)докторске академске студије за стицање научног назива доктора медицинских наука;
4 )научна истраживања;
5) континуирана медицинска едукација;
6) послови за систем  здравствене заштите републике Србије;
7) послови здравствених услуга за које је Факултет  овлашћен;
8) други послови.
Стандард 2. Планирање и контрола
Установа има прописан поступак краткорочног и дугорочног планирања, поступак преиспитивања делотворности спроведеног планирања као и контроле и рада на унапређењу поступка планирања.
Факултет има утврђене основне задатке и циљеве који опредељују даљи развој делатности Факултета и процес планирања и контроле рада. Поступак планирања Факултет спроводи на основу анализе постојећег стања, односно унутрашњих и спољних чинилаца који утичу на рад Факултета.
Факултет редовно и систематски контролише испуњавање својих основних задатака , дајући приоритет остваривању образовних  и научноистраживачких циљева. 
Носиоци планирања су Наставно научно веће и Савет Факултета. Контролу испуњености основних задатака и циљева обавља Савет, Наставно-научно веће и декан Факултета у планираним временским интервалима, а најмање једном годишње. Комисија за обезбеђивање квалитета најмање једном у три године сачињава извештај о самовредновању Факултета.
Стандард 3. Организација и управљање
Установа има адекватну организациону структуру. Организационе јединиеце су институти, катедрe и стручне службе. Као унутрашње организационе јединице постоје Центар за информационе и комуникационе технологије, Центар за континуирану медицинску едукацију, Школа јавног здравља и менаџмента у систему здравствене заштите, Центар за обезбеђивање квалитета и унапређивање наставе и Центар за међународну сарадњу. Стручне службе обављају правне, кадровске, рачуноводствене, административно-техничке, библиотечке, информационо-рачунарске и друге послове који су од заједничког интереса за обављање делатности МФ.                                            
Орган пословођења је Декан, који у свом тиму има 6 продекана који обављају послове према ресорима за које су задужени: основна настава, научноистраживачки рад, последипломска настава, континуирана медицинска едукација и односи са КЦС. Декан за свој рад одговара, Савету Медицинског факултета.  Орган управљања је Савет МФ, који као највише тело доноси одлуке на Факултету. Савет има 23 члана, од којих 15 чланова бирају запослени на Факултету с тим да је један представник ненаставног особља, 4 члана именује оснивач и 4 члана бира Студентски парламент Факултета.
Стручни органи Факултета су Наставно-научно веће, Изборно веће, катедре, Судско-медицински одбор и Етички комитет и њихове надлежности су дефинисане  Статутом.
Стандард 4. Студије
Сви студијски програми који се реализују на Факултету су конципирани у складу са основним задацима и циљевима Установе. Испуњењем задатака и циљева утврђених студијским програмима, студенти стичу  стручне квалификације које означавају завршетак одређеног нивоа студија. 
Структура курикулума као и методе учења обезбеђују стицање знања у складу са исходима учења студијских програма различитих нивоа студија. Студијски програми који се остварују на Медицинском факултету у Београду  имају  усклађену  структуру одговарајуће ширине и дубине и примерене методе учења.
Сваки студијски програм је повезана и усклађена целина која обухвата циљеве, структуру и садржај, политику и процедуру уписа студената, методе учења и начин провере знања, исходе учења и компетенције студената у којем се сваки предмет из студијског програма исказује бројем ЕСПБ бодова. Установа има распоред часова наставе за студенте и настава се у погледу броја група изводи у сладу са захтевима стандарда.

 Стручни називи   су у складу са Листом стручних назива коју је донео Национални савет за високо образовање. Сви студијски програми испуњавају основне стандарде квалитета и између њих постоји усаглашеност.
Стандард 5. Научноистраживачки рад 
У периоду од протекле акредитације, МФУБ  је забележио континуирани и прогресивни пораст квалитета научноистраживачког рада који се огледа кроз велики број пројеката, прогресивно повећање броја објављених радова са SCI листе, интензивну међународну научну сарадњу, повећање броја докторских дисертација. МФ у Београду има 594 истраживача из редова наставника и сарадника (40% из категорије А1 и А2) и 73 младих истраживача који учествују у реализацији пројеката Министарства просвете  науке и технолошког развоја Републике Србије за пројектни циклус 2011-2014. године. Однос наставника и сарадника укључених у пројекте у односу на укупан број наставника и сарадника у ВШУ износи 78%.  Наставници МФ у Београду су руководиоци 56 пројеката финасираних од стране Министарства. Осам пројеката је из области интегралних интердиспиплинарних истраживања, 47 из области основних истраживања и 1 из области технолошког развоја. Наставници и сарадници МФ у Београду сарађују са реномираним научноистраживачким центрима у свету, кроз учешће у билатералним и мултицентричним пројектима и боравак у престижним међународним институцијама. Као резултат те сарадње, велики број иностраних експерата постали су гостујући професори МФ у Београду.
Садржај и резултати научних, истраживачких и стручних активности усклађени су са стратешким циљем саме установе, као и националним и европским стандардима и циљевима високог образовања.   
Установа подржава научно-истраживачки рад набавком савремене опреме и обезбеђивањем осталих услова и развијањем интензивне међународне сарадње. Посебан подстицај повећању квалитета научноистраживачког рада на МФ дала је набавка врло софистициране опреме  која је на МФ стигла у оквиру последњег циклуса научноистраживачких пројеката 2011 - 2014. године.
Стандард 6. Наставно особље
Број наставника и сарадника ангажованих на Факултету одговара потребама студијских програма које Факултет реализује. Број наставника је довољан да покрије укупан број часова теоријске и практичне наставе на свим студијским програмима, при чему се поштују критеријуми за број студената у групама за предавања и вежбе на претклиничким и клиничким предметима. Медицински факултет МФ у Београду на дан 01.11.2013. год.  има укупно 856 наставника и сарадника, од којих су 740 наставника и сарадника у звању која су дефинисана Законом о високом образовању и 116 клиничких асистената - звање дефинисано Општим актом самосталне високошколске установе у складу са врстом студија за коју је установа акредитована. Од укупног броја наставника и сарадника су 192 редовни професори, 181 ванредни професори, 235 доценти, 2 предавача, 100 асистенти, 30 сарадници у настави, 116 клинички асистенти. Сви наставници и сарадници, изузев клиничких асистената  запослени су са пуним радним временом. Однос броја наставника и сарадника и студената је 4,51. Број наставника и сарадника ангажованих на МФ у Београду одговара потребама студијских програма које Факултет реализује, а њихове квалификације одговарају образовно-научним профилима. Такође, 190 наставника налази се у књизи ментора, односно испуњава законске услове и прописане стандаре за менторе  докторских дисертација. У овај број нису укључени професори по позиву. Развијена активна сарадња са универзитетима у иностранству резултирала је избором  419 профсора по позиву. 
Квалитет наставника обезбеђује се пажљивим планирањем, селекцијом најталентованијих младих сарадника, благовременим подмлађивањем кадра, избором на основу јавног поступка, јасним дефинисањем права и обавеза, провером квалитета рада у смислу стручног, научноистраживачког и педагошког, као и стварањем услова за побољшањем њихових компетенција у свим поменутим аспектима.
Стандард 7. Ненаставно особље
Ненаставно особље на Факултету чине ненаставни радници, запослени у организационим јединицама Факултета претклиничких и клиничких предмета, организационој јединици Центар за издавачку, библиотечку и информативну делатност - ЦИБИД и Стручним службама Факултета. Постоји квалификовано особље за обављање библиотечких и послова информационих система.
Стручне, административне и техничке послове на Факултету обављају запослени који испуњавају услове утврђене општим актом о систематизацији. на Факултету запослено 270 ненаставних радника. У стручним службама запослен  је 81 ненаставни радник, а 189 радника запослено је на административним и лабораторијско-техничким пословима. Укупан број запослених са високом стручном спремом је 56, са вишом 40, са средњом 111,  а 63 са нижом школском спремом. 
Стандард 8.  Студенти
Медицински факултет у Београду спроводи дугорочну политику обезбеђења квалитета студената у складу са Стратегијом обезбеђења квалитета и Акционим планом, уписујући најквалитетније кандидате након пријемног испита, обезбеђујући услове за квалитетно одвијање наставног процеса, континуирано праћење студената у савладавању студијског програма и укључивање студената у наставне и ваннаставне активности.
Постоји дефинисан број и јасни услови за упис и пријем студената. Наставно-научно веће Факултета утврђује предлог за Сенат Универзитета са следећим елементима:
1) број студената за сваки студијски програм који се организује на Факултету;
2) услове за упис;
3) мерила за утврђивање редоследа кандидата;
4) поступак спровођења конкурса;
5) начин и рокове за подношење жалби на утврђени редослед;
6) висину школарине коју плаћају студенти чије се школовање не финансира из буџета.
Укупан број студената на свим годинама и програмима свих нивоа студија износи 5380. Успех студената и њихово напредовање на сваком од студијских програма се непрекидно и систематски прати. Факултет непрекидно прати успех студената на студијским програмима и у сарадњи са катедрама ужих научних области предузима доноси различите мере подршке у случају лоших резултата студената на колоквијумима и испитима. Факултет је општим актима о организацији и извођењу студија предвидео начин оцењивања  и структуру оцене која вреднује  рад студента у току наставе и знање студента на испиту.
Успешност савлађивања појединог предмета непрекидно се прати и вреднује током извођења наставе. Методе оцењивања знања и вештина усклађене су са циљевима, садржајима и обимом одређеног студијског програма. Напредовање студената врши се стицањем одређеног броја испитних поена, при чему сваки појединачни предмет у програму има тачно одређен број ЕСПБ. Број ЕСПБ за сваки предмет одређен је на основу процене радног оптерећења, при чему су узети у обзир број часова предавања, вежби и осталих облика наставе, као и процене потребног времена за праћење свих облика наставе. Укупна оцена на предмету састоји се од оцене на предиспитним обавезама и оцене на завршном испиту.
Теоријска и практична настава на МФ у Београду одржава се у амфитеатрима, вежбаоницама и лабораторијама, а за клиничке предмете у наставним базама МФ. Студентима на располагању стоје рачунарска опрема у интернет сали, уџбенички и библиотечки фонд.
Стандард 9. Простор и опрема
Просторни капацитет којим располаже Медицински факултет у Београду за студијске програме интегрисаних академских студија, специјалистичких академских студија, струковних студија,  мастер и докторских академских студија, износи 41.017 m²       (11,9 m² по студенту), што је у складу са критеријумима овог стандарда.
Простор за извођење наставе чине амфитеатри, учионице, сале, лабораторије, библиотека и студентска читаоница, компјутерске учионице, интернет сала у оквиру ЦИКТ-а, као и простор клиничких наставних база. 
Деканат МФУБ  заузима површину од 6.736 квадратних метара, од којих установа користи 5482 квадратних метара. У оквиру Деканата налазе се просторије Управе МФУБ, административних и стручних служби, седиште три Центра, свечана сала, клуб наставника, и Студентски парламент.  
Простор за извођење наставе чине амфитеатри, учионице, сале, лабораторије и друге просторије за извођење наставе. Установа има библиотеку и студентску читаоницу, компјутерске учионице (21) и интернет салу у оквиру Центра за информатичке и комуникационе технологије (ЦИКТ). Медицински факултет у Београду поседује адекватну и савремену техничку, лабораторијску и другу специфичну опрему, која обезбеђује квалитетно извођење наставе. 
Настава из клиничких предмета одвија се у наставним базама МФУБ. У оквиру наставних база МФ, за извођење практичне наставе користе се амбуланте и болесничке собе, као и разне врсте специјализованих лабораторија.
Наставне базе Факултета су: 
1.Клинички центар Србије, 
2. Институт за ментално здравље, Београд
3. Институт за неурологију и психијатрију за децу и омладину, Београд
4. Институт за рехабилитацију, Београд
5. Институт за рехабилитацију „Др М. Зотовић“, Београд
6. КБЦ „Земун“, Земун
7. КБЦ „Звездара“, Београд
8. Универзитетска дечја клиника, Београд
9. Институт за здрав. заштиту мајке и детета Србије „Др Вукан Чупић“, Београд
10. ГАК „Народни фронт“, Београд
11. Институт за реуматологију, Београд
12. КБЦ „Др Драгиша Мишовић“ - Дедиње, Београд
13. КБЦ „Бежанијска коса“, Београд
14. Институт за кардиоваскуларне болести „Дедиње“, Београд
15. Институт за ортопедско-хируршке болести „Бањица“, Београд
16. Институт за онкологију и радиологију Србије, Београд
Наведена техничка опрема у власништву високошколске установе задовољава  потребе за одржавање наставе на акредитованим студијским програмима и потребе научноистраживачког рада. Просторни капацитети и опрема Медицинског факултета Универзитета у Београду одговарају потребама наставе и истраживања на свим студијским програмима. 
Стандард 10. Библиотека, уџбеници и информациона подршка
Централна библиотека Медицинског факултета у свом саставу има Библиотеку са библиотечком читаоницом са 30 читалачких места и смештајним простором, површине 660 м2 и Студентску читаоницу на два нивоа површине 350 м2 са 147 места за учење. 
Централна библиотека Медицинског факултета у Београду има тренутни фонд од 102.984 библиотечких јединица, који се стално увећава и на располагању је студентима интегрисаних, струковних и докторских академских студија. Фонд чини 10.131 монографске публикације на српском језику и 1.150 монографија на страним језицима, као и 87.640 свезака иностраних стручних часописа и 3.520 свезака стручних часописа на српском језику. Број уџбеника на српском језику које користе студенти интегрисаних студија је 543 и налази се у фонду Студентске читаонице и Централне библиотеке. У оквиру фонда монографских публикација налази се и колекција стручних научних радова следеће структуре: 3.460 докторских дисертација, 3.127 магистарских радова и 1.979 специјалистичких радова и 306 радова специјалистичких академских студија.
У згради Централне библиотеке налази се и ТЕМПУС сала за телеконференције површине 64 м2 са 100 места за седење и Рачунарска сала са 15 места за рад, површине 32 м2.
Медицински факултет Универзитета у Београду тренутно поседује 1225 рачунара, који су распоређени на следећи начин: наставници, сарадници и ненаставно особље користи 1040 рачунара; од тог броја 183 рачунара налази се у клиничко-болничким центрима и институтима - наставним базама факултета, а у рачунарским учионицама налази се 159 рачунара.
Већи део настава Медицинског факултета одржава се у 10 зграда које су међусобно умрежене гигабитним оптичким линковима у оквиру пројекта ЛОкална мрежа МЕДицинског факултета (ЛОМЕД). Сви рачунари имају омогућен приступ интернету. Мрежу контролише централни свич, са још 29 свичева који су распоређени на институтима у кругу факултета. Целокупан одлазни и долазни саобраћај филтрира се кроз фајервол, а као додатна мера безбедности користи се ситем за превенцију  напада.
Апликације које користе запослени и студенти подржава девет серверских машина.
Стандард 11. Извори финансирања
Медицински факултет (МФ) у Београду остварује приходе из више извора, који укључују финансијска средства од оснивача, сопствене приходе и донаторска средства, и дугорочно их инвестира у реализацију наставнонаучног процеса, научноистраживачких пројеката и професионалних активности, што осигурава дугорочну финансијску стабилност. 
Основни извор финансирања су средства из буџета Републике Србије, која се обезбеђују у складу са Уредбом и другим прописима,  чине две трећине прихода МФ, и служе за зараде запослених (бруто плате) и материјалне трошкове, текуће и инвестиционо одржавање. Оснивач такође обезбеђује средства за опрему, библиотечки фонд, обављање научноистраживачког рада који је у функцији подизања квалитета наставе, научно и стручно усавршавање запослених, подстицање развоја наставно-научног подмлатка, рад са даровитим  студентима, међународну сарадњу, изворе информација, издавачку делатност, рад Студентског парламента и ваннаставне активности студената и друге намене у складу са Законом.
Број наставника, сарaдника и ненаставног особља, као и трошкове извођења наставе на основу норматива и стандарда високошколских установа утврђује Влада Републике Србије.
Поред наведеног, МФ остварује и сопствени приход у оквиру образовне делатности од школарина самофинансирајућих студената, накнада трошкова за студије, организовања курсева континуиране медицинске едукације и других облика стручног образовања и усавршавања, сарадње са другим правним и физичким лицима, накнада за признавање страних високошколских исправа,  из пројеката у оквиру научноистраживачке делатности и здравствене делатности МФ. Сопствени приходи се такође остварују преко донација, поклона и завештања, консултантских услуга и других извора стицања средстава, изузев трансфера из буџета, у складу са Законом. Средства из сопственог прихода држе се на подрачуну МФ у оквиру консолидованог рачуна трезора, односно на рачуну у банци у складу са Законом.
Своје пословање Факултет је ускладио са Законом о буџетском систему који прецизира да се расходи могу реализовати једино уколико су обезбеђени извори средстава, односно остварени новчани приходи.
Текућа ликвидност МФ се стално прати и преиспитује, а анализе показују да је и даље доминација најважнијих прихода МФ од стране Министарства просвете и науке као највећег представника буџетских прихода, али и тренд раста прихода од редовне и последипломске наставе као најважнијих представника сопствених прихода. МФУБ је приложио Финансијски план за 2013. годину. Једном годишње МФУБ доноси финансијски план, а по потреби се праве и ребаланси плана, док су вишегодишњи финансијски планови углавном уклопљени у планове развоја МФ, стратегијом обезбеђења квалитета и доносе се периодично.
МФ припрема и Финансијски извештај који заједно са Извештајем о раду МФ на крају фискалне године  разматра Савет МФ и доноси одлуку о његовом усвајању. МФ је обезбедио јавност и транспарентност својих извора финансирања и начина употребе финансијских средстава кроз Извештај о попису имовине, План јавних набавки и годишњи финансијски извештај. 

Стандард 12. Унутрашњи механизми осигурања квалитета
Наставно-научно веће Медицинског факултета Универзитета у Београду је утврдило Стратегију обезбеђења квалитета коју је, на предлог Комисије за обезбеђивање квалитета донео Савет Факултета. Овим основним стратешким документом, Факултет је дефинисао основне приоритете у области обезбеђења квалитета делатности Факултета, начин њиховог остваривања, утврдио своју мисију, циљеве, области и мере за обезбеђење квалитета и обавезу сачињавања акционих планова за спровођење Стратегије. Стратегија је јавно доступан документ и налази се на интернет страници Факултета. (www.mfub.rs).
Стратегија представља трајан документ Факултета који ће се периодично преиспитивати и мењати, као и усклађивати са резултатима самовредновања.
Стандард 12. Јавност у раду
Медицински факултет сваке године издаје информатор за упис студената који садржи све потребне податке о студијским програмима са списком литературе за припрему пријемних испита, примерима тестова на пријемним испитима из претходних година и осталим информацијама неопходним за конкурисање кандидата за упис на студијске програме и полагање пријемних испита.
Факултет такође штампа водиче за студенте свих година који садрже све потребне информације неопходне студентима у савладавању обавеза као што су план и програм предмета, наставнике и сараднике који учествују у реализацији програма, списак уџбеника и помоћних средстава и све остале корисне информације.
Најажурније информације о Медицинском факултету могу се добити на Интернет страници www.mfub.rs. Поред података о студијским програмима који се реализују на Факултету, објављују се и информације о раду Савета, Наставно-научног већа, Студентског парламента и других органа. Редовно се објављују информације о студијским програмима, изборима у наставничка и сарадничка звања, конкурси за упис, информације о стипендијама, међународној сарадњи, донацијама, итд.
На званичној Интернет презентацији установе је доступан списак наставника и сарадника по катедрама ужих научних области, као и списак осталих запослених на Факултету.
Kомисија за акредитацију и проверу квалитета, утврдила је да високошколска установа УНИВЕРЗИТЕТ У БЕОГРАДУ - МЕДИЦИНСКИ ФАКУЛТЕТ има укупно 610 наставника са пуним радним временом, 0 наставника са непуним радним временом,  246 сарадника, 41.017 m² бруто  простора за извођење наставе за укупно 5380 студената у седишту.
Имајући у виду да је  високошколска установа испунила стандарде за акредитацију високошколске установе  прописане Правилником о стандардима и поступку за акредитацију високошколских установа и студијских програма, одлучено је  као у диспозитиву.
Упутство о правном средству: Против ове одлуке може се изјавити жалба Националном савету за високо образовање у року од 30 дана од дана пријема.

Ово уверење издаје се на основу члана 16. став 5. тачка 1) Закона о високом образовању („Службени гласник РС“ број 76/05, 100/07, 97/08, 44/10).

